ΚΑΝΟΝΙΣΜΟΣ (ΕΚ) αριθ. 1281/1999 ΤΗΣ ΕΠΙΤΡΟΠΗΣ

της 18ης Ιουνίου 1999

για τις λεπτομέρειες εφαρμογής του καθεστώτος των τιμών εισόδου για τους χυμούς και τους μούστους σταφυλιών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 822/87 του Συμβουλίου, της 16ης Μαρτίου 1987, για την κοινή οργάνωση της αμπελοοινικής αγοράς(1), όπως τροποποιήθηκε τελευταία από τον κανονισμό (ΕΚ) αριθ. 1627/98(2), και ιδίως το άρθρο 53 παράγραφος 3 και το άρθρο 83,

Εκτιμώντας:

(1) ότι το άρθρο 53 του κανονισμού (ΕΟΚ) αριθ. 822/87 προβλέπει ότι, για τους χυμούς και τους μούστους σταφυλιών για τους οποίους η εφαρμογή των δασμών εξαρτάται από την τιμή κατά την εισαγωγή, η αυθεντικότητα αυτής της τιμής εξακριβώνεται είτε βάσει ενός ελέγχου ανά παρτίδα, είτε με τη βοήθεια μιας κατ' αποκοπήν αξίας, η οποία υπολογίζεται ανά προέλευση και ανά προϊόν βάσει των τιμών αυτών των προϊόντων στις χώρες προέλευσης· ότι πρέπει επίσης να καθοριστούν τα κριτήρια για να διαπιστωθεί το καθεστώς που πρέπει να εφαρμοστεί· ότι οι σημερινές ιδιαιτερότητες του συστήματος εισαγωγής των χυμών και των μούστων σταφυλιών στην Κοινότητα, και ιδίως ο μη τακτικός χαρακτήρας αυτών των εισαγωγών, τόσο όσον αφορά τον όγκο και την περιοδικότητα, όσο και τους τόπους εισαγωγής και την προέλευση αυτών των προϊόντων, δεν επιτρέπουν να υπολογίζονται αντιπροσωπευτικές κατ' αποκοπήν αξίες κατά την εισαγωγή για να εξακριβώνεται η αυθεντικότητα της τιμής κατά την εισαγωγή· ότι, υπό αυτές τις συνθήκες, είναι σκόπιμο να ελέγχεται αυτή η τιμή ανά παρτίδα, λαμβανομένου υπόψη του ότι οι εισαγωγές αυτές δεν είναι τακτικές·

(2) ότι η τιμή κατά την εισαγωγή βάσει της οποίας τα εισαγόμενα προϊόντα κατατάσσονται στο κοινό δασμολόγιο πρέπει να είναι ίση προς τις τιμές fob των σχετικών προϊόντων, προσαυξημένη κατά τα έξοδα ασφάλισης και μεταφοράς μέχρι τον τόπο εισαγωγής στο τελωνειακό έδαφος της Κοινότητας·

(3) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός προβλέπει τις λεπτομέρειες εφαρμογής του καθεστώτος των τιμών εισόδου για τα προϊόντα των κωδικών ΣΟ 2009 60 και 2204 30, που περιλαμβάνονται στο παράρτημα Ι μέρος 3 τμήμα Ι παράρτημα 2 του δασμολογίου των Ευρωπαϊκών Κοινοτήτων.

Άρθρο 2

Η αυθεντικότητα της τιμής κατά την εισαγωγή των προϊόντων που αναφέρονται στο άρθρο 1 ελέγχεται ανά παρτίδα.

Άρθρο 3

Κατά την έννοια του παρόντος κανονισμού, νοείται ως "παρτίδα" το εμπόρευμα που παρουσιάζεται υπό την κάλυψη μιας δήλωσης θέσης σε ελεύθερη κυκλοφορία. Κάθε δήλωση θέσης σε ελεύθερη κυκλοφορία πρέπει να περιλαμβάνει μόνον τα εμπορεύματα της ίδιας προέλευσης και που υπάγονται σε έναν μόνον κωδικό της συνδυασμένης ονοματολογίας.

Άρθρο 4

1. Η τιμή κατά την εισαγωγή, βάσει της οποίας τα προϊόντα που αναφέρονται στο άρθρο 1 κατατάσσονται στο δασμολόγιο των Ευρωπαϊκών Κοινοτήτων, πρέπει να είναι ίση προς την τιμή fob του εν λόγω προϊόντος στη χώρα προέλευσης, προσαυξημένη κατά τα έξοδα ασφάλισης και μεταφοράς μέχρι τον τόπο εισόδου στο τελωνειακό έδαφος της Κοινότητας.

2. Σε περίπτωση που η τιμή κατά την εισαγωγή δεν μπορεί να διαπιστωθεί με αναφορά στην παράγραφο 1 του παρόντος άρθρου, τα προϊόντα που αναφέρονται στο άρθρο 1 κατατάσσονται στο δασμολόγιο των Ευρωπαϊκών Κοινοτήτων βάσει της τελωνειακής αξίας που καθορίζεται σύμφωνα με τις διατάξεις των άρθρων 30 και 31 του κανονισμού (ΕΟΚ) αριθ. 2913/92 του Συμβουλίου(3).

Άρθρο 5

Ο παρών κανονισμός αρχίζει να ισχύει την 1η Ιουλίου 1999.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Ιουνίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 84 της 27.3.1987, σ. 1.

(2) ΕΕ L 210 της 28.7.1998, σ. 8.

(3) ΕΕ L 302 της 19.10.1992, σ. 1.